ALOJZOWA WILIJO
Hyjdla była zmierzło jak chrzon
Zaroz jak se jom Alojz za baba wzion.
Durch go przeganiała
I cojś od niego chciała.
Teraz już byli starsi i dzieci już w doma nie było
Ale Hyjdli sie nic nie poprawiyło.
Dali Alojza przeganiała
Po nim od rana do wieczora dondrała.
Babsko było zmierzłe i miało szpetno natura
Dziynnie nasłochoł sie Alojz narzyczkow cało fora.
Bez lato jak słońce świyciyło
To Hyjdli za ciepło było.
Musioł wysłochiwać Alojz Hyjdlinego stynkanio
Na wszysko naookoło halatanio.
Ledwa lato sie skończyło
Dyć zajś Hyjdli źle było.
Bez zima też borok Alojz musioł słochać wajanio
Jednako goniyła go do hajcowanio.
Było ji za zima w kuchni, izbie i sypialce
Niby miała zmarznyte szłapy i wszyski palce.
Przinios Alojz żymły z piekarnie to Hyjdli nie podchodziyły
Bo za mało wypieczone były.
Kupiył ji Alojz gyszynk urodzinowy
Też źle – bo cwiter był modry a ona chciała biskupkowy.
Dycki ji cojś nie pasowało
Abo czegoś było za mało.
Przed świyntami postawiyli somsiady w laubie piykno chojinka
Co jom dostali od swojigo synka.
Zaroz Hyjdla Alojza po sklepach goniyła
Żeby od nich chojinka jeszcze piykniejszo była.
Lotoł Alojz i kupiył najszumniejszo jako znejść mu sie udało
Hyjdli by sie podobała -ale była za mało.
Alojz chłop dobry, robotny i nie był do swady
Ale już z tom babom se ni mog dać rady.
Jednako cojś inkszego chciała i wynokwiała
Na Alojza całymi dniami bronczała.
Yno ji czegoś było mało
Alojzowi już sie żyć odechciywało.
Dziyń przed świyntami napisała Hyjdla cało litanijo
Idź Alojz na torg i do sklepu bo jutro je wilijo.
Przinios Alojz wszysko co Hyjdla chciała
A ona zajś na nigo fuczała.
Piernika kupiył do moczki za mało
A bombony nie taki jakich ji sie zachciywało.
Na wieczor paniczka wielce obrażono
Legła spać do Alojza plecami obrocono.
Alojz nie umioł spać bo go to miało
Że wygodzić babsku zajś sie nie udało.
Hyjdla zaroz usła i twardo spała
A taki śnik miała :
Była w zegrodzie ,widziała ogromnie piykne anioły
Co całom kupom przed niom stoły.
Wszyski na nia sie dziwały
A po cichu kolynda śpiywały.
Potym wystompiył jedyn anioł z całej kupy
Wloz wroz z Hyjdlom do chałupy.
Pokozoł ji Alojza śpioncego
Jak zowdy skyrsz nij uturkowanego.
„Co to z tym twojim chłopym wywijosz
Pamiyntej że jutro je wilijo.
Chłop sie staro i loce żebyś wszysko miała
A tyś je durch zaboczono i yno byś jeszcze cojś chciała.
Ni ma cie to gańba tak pocantować swojim chłopym?
Że on nic yno sztyjc mo z tobom wykopy.
Snokwiosz i dycko ci czegoś brakuje
Abo ci co nie pasuje.
O ! nie czekej jak sie Alojz kedy obudzi
I sie spamiynto a od ciebie wykludzi.
Jako mo wyczimać te twoji dondrani
W koło Macieju narzykani.
Jo wom obom życza Wesołych Świont
Coch chcioł toch padoł-teraz ida stond .”
Tak Hyjdli nazdoł i już
A był to Alojzowy Anioł Stróż.
Taki znaczny miała Hyjdla śnik
Jak otworzyła oczy- to anioł znik.
Obudzono w łożku leżeć została
Teraz dopiyro deliberowała.
Cojś w tym musi być ważnego
Żech sie doczekała śniku takigo istego.
Potym wartko stanyła, zrobiyła śniodani Alojzowi co jeszcze społ
Żeby sie choć roz przi nij dobrze mioł.
„Drabko do sklepu poleca
Cojś kupić Alojzowi musza przeca.”
Wziyna szatka na głowa
Spamiyntała sie baba Alojzowa !
Chocioż już była wilijo ,jeszcze fest popilowała
Po sklepach na ostatni driker lotała.
Chciała kupić Alojzowi jaki gyszynk na Boże Narodzyni
Jako zadojśuczyniyni.
Za to że tela lot nim pocantowała
I za nic Alojza se miała.
Teraz dopiyro w palicy ji sie rozleżało
Zaczła rozważować i to nie mało.
Co to ona tela lot z tym Alojzym wyrobiała
Że mo dobrego chłopa -do dzisiej nie wiedziała.
Kupiyła mu na gyszynk ksionżka o gorolach i hanysach,nowe galoty
Bo jeszcze borok Alojz chodziył do roboty.
A wszyski lonty już mioł wylajrowane
Galoty na rzici potargane.
Bo Hyjdla chodziyła do frizera i do porzondku o sia dbała
Za to na Alojza sie nigdy nie oglondała.
Prziszoł wieczor i wilijo
Zebrała sie u Hyjdle i Alojza cało familijo.
Wieczerzo spucowali jak zawsze dzieci i wnuki Alojzowe
Wszyjscy nie poznali Hyjdle- baby jego „nowej.”
Hyjdla z gyszynkami do wszyskich lotała
A tym razym o Alojzie nie zapomniała !
Alojz dostoł piykno kastla z gyszynkami
Zawionzano szumnymi szlajfkami.
Hyjdla uśmiychnyto ,dała Alojzowi kusku
Mosz chłopie żebyś nie był obrusku.
A w tej piyknej kastli do kupy z gyszynkami
Była malowano karta ze świontecznymi życzyniami.
” Wesołych Świont życza Ci moj chłopie kochany
Obiecuja Ci – już nie bydziesz wiyncy przeganiany.
Już Ci żywota nie byda zatruwała
Ani wiyncy po Ciebie dondrała.
Taki je postanowiyni moji
To mosz gyszynk na świynta od Hyjdle -baby Twojij.”
I rychtyk- od dnia tamtego
Hyjdla je dobro do Alojza i dbo o niego.
Już Alojza nie przezywo i go nie przeganio
Sama dobrze patrzi gospodarowanio.
Już ni ma durch zaboczono i rada je wszyskimu
Ku wielkimu zadowolyniu Alojzowymu.
Teraz mo Alojz fajno i dobro kobiyta
Co już nie bronczy na niego jak stary klyta.
Yno nie wiy Alojz jako tymu rychtyk było
Czamu sie Hyjdli tak nogle poprawiyło.
Nie prziszło by do głowy Alojzowi
Że to dziynki jego Aniołowi Stróżowi.
Marietta Nikel
szl_Latn pol_Latn szl_Latn szl_Latn pol_Latn pol_Latn szl_Latn szl_Latn szl_Latn szl_Latn szl_Latn szl_Latn pol_Latn luo_Latn pol_Latn szl_Latn szl_Latn szl_Latn szl_Latn szl_Latn szl_Latn pol_Latn pol_Latn ace_Latn pol_Latn szl_Latn szl_Latn szl_Latn szl_Latn slv_Latn pol_Latn pol_Latn szl_Latn pol_Latn ces_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn pol_Latn szl_Latn pol_Latn pol_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn pol_Latn pol_Latn nld_Latn szl_Latn pol_Latn pol_Latn pol_Latn pol_Latn szl_Latn pol_Latn szl_Latn szl_Latn szl_Latn slv_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn pol_Latn pol_Latn szl_Latn szl_Latn szl_Latn ces_Latn pol_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn pol_Latn szl_Latn szl_Latn pol_Latn szl_Latn pol_Latn szl_Latn szl_Latn szl_Latn pol_Latn slv_Latn pol_Latn szl_Latn szl_Latn pol_Latn szl_Latn szl_Latn szl_Latn szl_Latn pol_Latn pol_Latn mri_Latn